Fl-ewwel ġimgħa mindu l-ilbies tal-maskri f'postijiet pubbliċi beda jigi infurzat mill-Pulizija u uffiċċjali tal-LESA, krew ta' Television Malta żar diversi lokalitajiet innota li l-maġġoranza tan-nies qed josservaw l-ilbies tal-maskra u ż-żamma tad-distanza bejn gruppi sa sitta minn nies. Uħud dehru ma jirrispettawx ir-regoli u malajr sabu ma' wiċċhom l-uffiċċjali tal-forza tal-ordni li ħadulhom id-dettalji u tawhom ċitazzjoni. L-użu tal-maskra u ż-żamma tad-distanza soċjali fost il-pubbliku, jidher li qiegħed jiġi osservat mill-maġġoranza tan-nies, tant li krew ta' Television Malta żar l-inħawi tan-naħa ta' fuq ta' Malta fejn innota li kważi kulħadd qiegħed jimxi mad-direttivi tal-Awotritajiet tas-saħħa biex titrażżan l-imxija tal-COVID-19. Fiċ-Ċirkewwa, fejn l-attività għall-vapur ta' Għawdex kienet għadejja ġmielha, waqt li l-ilbies tal-maskra ġie osservat, mhux l-istess jista' jingħad għad-daqs tal-gruppi tad-delettanti tal-muturi. Kif jixdhu l-filmati, numru mdaqqas ta' persuni kienu miġbura fuq il-bankina, b'uħud minnhom fi gruppi ta' aktar minn sitta. Barra minn hekk, anki l-persuni miġbura fi gruppi mhux kollha kienu qegħdin iżommu d-distanza soċjali. Waqt li kien hemm Pulizija jidderieġi t-traffiku, ma kienx hemm Pulizija fuq ir-ronda biex jassiguraw li l-miżuri tad-distanza soċjali u l-użu tal-maskri qiegħed jiġi osservat. Fil-pjazza ta' quddiem il-knisja fil-Mellieħa kulħadd deher l-ilbes il-maskra u l-persuni li keinu ħerġin mill-Knisja dehru jużaw id-disinfettant qabel ħarġu mill-Knisja. F'San Pawl il-Baħar, id-distanza soċjali kienet osservata, imma mhux l-istess jista' jingħad għall-ilbies tal-maskra. Persuna li ma kienx liebes il-maskra deher jitwaqqaf mit-tlett pulizija li kienu qegħdin fuq ronda bil-mixi fl-inħawi. Wara li waqqfuh, il-Pulizija ħadulu d-dettalji, fejn ġie mħarrek għax ma kienx libes il-maskra fil-pubbliku. Fil-pjazza ta' Buġibba fejn kien hemm numru mdaqqas ta' persuni jimxu, u bilqiegħda fuq bank u fir-ristoranti, kienu lebsin il-maskra. Uħud iżda kienu lebsin il-maskra biss fuq ħalqhom u oħrajn saħansitra mniżżla fuq gedumhom u b'hekk ma kienux qed jipproteġu lilhom infushom. Xi persuni li kienu qegħdin fuq il-bajja ma kienux lebsin il-maskra u għaldaqstant kienu qed jiksru l-liġi, għax suppost li l-maskra tintlibes kullimkien mill-għatba tal-bieb tad-dar 'il barra. F'Tas Sliema, ħlief għal xi persuni li kienu qegħdin jiġru jew bil-qegħda f'ristorant, kulħadd kien bil-maskra wkoll. Waqt ronda mal-Pulizija fil-Belt Valletta, il-Pulizija avviċinaw lil uħud li ma kienux lebsin il-maskra sew. Is-Supretendent Victor Aquilina qal li l-proċedura tal-Pulizija hija li jinfurmaw u jħarrku f'każ ta' ksur tal-liġi, bil-multa tilhaq il-€200. "Aħna niġbdulu l-attenzjoni, jekk il-maskla ma tkunx libsa sew ngħidulu kif għandha tintlibes, biss fin-normalità, aħna neħdulu d-dettalji, u noħorġulu ticket, dan it-ticket jista' jiġi mħallas mal-ewwel u allura minn mittejn ewro, jeħel biss mitt ewro, jekk jikkontestah u jeħel, jista' jeħel sa massimu ta' €200." Is-Supretendent Aquilina qal li fil-każ tal-gruppi ta' aktar minn 6 min-nies li ma jkunux mill-istess familja, il-Pulizija toħroġ kontrvenzjoni ta' €200 għal kull persuna li jkun hemm fil-grupp.